
AVTALE OM SKJØTSEL OG SKILTING AV HELLERISTNINGSFELT HVITTINGFOSS, ID 76831

Mellom Buskerud fylkeskommune, bygdelaget Hvittingfoss ved Lågen og Ytre Sandsvær Historielag er det inngått følgende avtale om skjøtsel og skilting, som skissert i vedlagte skjøtselsplan, for Helleristningsfeltet ID 76831.

Ansvar og arbeidsdeling 
Fylkeskommunen har etter Forskrift om fastsetting av myndighet mv. etter kulturminneloven §§ 3 (2) det faglige ansvar forvaltningen av automatisk fredete kulturminner.

Fylkeskommunen er ansvarlig for utarbeidelse av skjøtselsplan og skjøtselsavtale. Fylkeskommunen bidrar med utviklingsstøtte i form av rådgivning opp mot skjøtselen. Fylkeskommunen skal også gi nødvendig faglig veiledning om kulturminner og kulturminneloven. 

Fylkeskommunen står for den praktiske gjennomføringen av spesialisert bergkunstskjøtsel og skilting av kulturminnet. 

Bygdelaget og historielaget får gjennom denne avtalen ansvar for at skjøtselen gjennomføres i samsvar med Lov om kulturminner av 9. juni 1978 nr. 50 i samråd med fylkeskommunen. Fylkeskommunen skal holdes løpende orientert om framdrift og beslutninger som blir tatt. 

Bygdelaget og historielaget har ansvar for og løpende skjøtsel. Dette innebærer ansvar for å utføre den skjøtsel som til enhver tid er nødvendig for at kulturminneområdet skal være presentabelt ut over den spesialiserte bergkunstskjøtselen. Arbeidet omfatter rydding og stell av vegetasjon, tilsyn med skilt og andre tiltak for å verne kulturmiljøet. Det vises til skjøtselsplanen for utdypende beskrivelse. Fylkeskommunen er eier av skiltene som settes opp. 

Fylkeskommunen har ansvar for å varsle grunneiere, utarbeide og inngå grunneieravtaler hvor nødvendig, og ellers skjøtte den løpende grunneierdialogen.

Kostnader og finansiering 
Kommunen er ansvarlig for finansiering av skjøtselstiltak og deres gjennomføring iht. gjeldende skjøtselsplan. 

Riksantikvaren dekker: 
· 2 nye informasjonsskilt, 1 utendørs, 1 innendørs, inntil kr 24 000

Buskerud fylkeskommune dekker: 
· 2 nye informasjonsskilt, 1 utendørs, 1 innendørs, inntil kr 24 000 
· Utarbeiding av skilt-innhold - arbeidsinnsats. 
· Utarbeiding av digital formidlingsløsning – arbeidsinnsats. 

Buskerud fylkeskommune søker Riksantikvaren årlig om midler til gjennomføring av den spesialiserte bergkunstskjøtselen. 

Mislighold og tvister 
Dersom det foreligger vesentlig mislighold kan hver av partene heve skjøtselsavtalen etter at partene har fått en rimelig frist til å rette opp påtalt mislighold. Slik påtale må settes frem skriftlig. Tvister vedrørende denne skjøtselsavtalen skal søkes løst i minnelighet. Dersom enighet ikke oppnås, kan tvisten avgjøres ved voldgift, jfr. tvistemålslovens kap. 32. 

Skjøtselsavtalens varighet 
Avtalen gjelder i 10 år og kan deretter sies opp med 1 års skriftlig varsel. Om ikke avtalen sies opp fornyes avtalen automatisk for et år av gangen. Dersom revisjon av skjøtselsavtalen eller skjøtselsplanen innenfor avtaleperioden medfører endrede ansvarsforhold eller kostnader, må dette godkjennes av samtlige avtaleparter og påføres de respektive dokumenter. Det kan foretas mindre justeringer i skjøtselsplanen som må godkjennes av fylkeskommunen. Endringen påføres planen med underretning til partene. Ved motstrid mellom skjøtselsavtale og skjøtselsplan gjelder planen foran. Det er til enhver tid den sist reviderte skjøtselsplan som gjelder. 

Avtalen undertegnes i to eksemplarer der hver part mottar ett eksemplar. 

